Sajtóanyag: 2025.szept. 25-i Fogtündér szűrés

15. alkalom, töretlen siker a pécsi FOGTÜNDÉR szűrővizsgálatokon

Mindig jelentős érdeklődés kíséri a FOGTÜNDÉR programokat. A szülők nyitottan és örömmel fogadják a FOGTÜNDÉR érkezését. Dr. Szántó Ildikó a PTE KK Fogászati és Szájsebészeti Klinika Gyermekfogászati Részleg tanszékvezetőjének több éves álma valósult meg 2021-ben a FOGTÜNDÉR program létrejöttével. A vágy évekig azért maradt álom, mert szükség lett volna egy támogató szervező partnerre. Immár több esztendeje ez az Érted és Veled Alapítvány, melynek kuratóriumi elnöke Prof. Dr. Kiss István a PTE ÁOK Orvosi Népegészségtani Intézet vezetője. **A FOGTÜNDÉR a 4 év alatti gyermekeket várja.** A program hiánypótló, hiszen a szervezett fogászati szűrés az óvodáskorban kezdődik el. Sajnos a 3 év alatti kicsik egyharmadának van szuvas foga.

Az első fogorvosi találkozásnak óriási jelentősége van abban, hogy életünk során félünk-e a fogorvostól. A FOGTÜNDÉR eseményeken mosolygós, kedves szakemberek várják a piciket egy játékos találkozásra.

Van, aki féléves korában vett először részt FOGTÜNDÉR szűrővizsgálaton és immár 3 éves. Minden tavasszal és ősszel ott volt a klinikán. A FOGTÜNDÉR program sikerét a sok jelentkező és a pozitív visszajelzések mutatják.

*Köszönjük szépen, nagyon jó élmény volt mindkettőnknek. Kislányom alig akart kiszállni a vizsgáló székből. Ha lesz ismét ilyen szűrővizsgálat és van rá mód, szeretném kislányom fogait megnézetni egy controll erejéig. Legyenek kedvesek majd felírni minket és értesíteni az aktuális napról, időpontról.*

Ilyen örömteli visszajelzések miatt alakulnak ki várólisták.

A **2025. szeptember 25-i** pécsi FOGTÜNDÉR szűrésre is jelentős volt az előzetes érdeklődés, jelentkezés, ezért várólistára tudják rögzíteni a most jelentkezőket. Minden alkalommal többen is lemondják időpontjukat betegség miatt, helyükre a várólistáról hívnak be gyermekeket. Azonban a korábbiakhoz hasonlóan megadják az előzetes jelentkezés lehetőségét is. Tervek szerint november 6-án lesz a következő pécsi FOGTÜNDÉR program.

**Részvétel csak regisztrációval lehetséges a gyermek nevének, születési dátumának és TAJ számának közlésével az ertedesveledvideo@gmail.com** címre.

A november 6-i jelentkezésekre most nem kapnak választ a szülők, csak október második felében, amikor megírják a 16:00-18:00 óra közötti időpontot.

A FOGTÜNDÉR program megvalósítását minden alkalommal a Miniszterelnökség támogatta a NEA, illetve a Bethlen Gábor Alapkezelő közreműködésével. A FOGTÜNDÉR szűrésről a gyermekek fogkefével térhetnek haza a Jordan támogatásának köszönhetően.